TEST: Philips Hue Bridge Pro

Efter næsten et årti med samme grundlæggende Hue Bridge har Philips endelig lanceret Hue Bridge Pro. Det er ikke en revolution i den måde, vi bruger smart belysning på, men det er en markant teknisk opgradering, der fjerner mange af de begrænsninger, som især erfarne Hue-brugere har levet med i årevis. Hue Bridge Pro er hurtigere, stærkere, mere fleksibel og langt bedre rustet til fremtiden. Spørgsmålet er bare, om den er nødvendig for alle.

Jeg har brugt Philips Hue i tæt på 10 år. Gennem flere hjem, flere routere og et støt voksende antal lamper, kontakter og automatiseringer. Hue har altid været stabilt og brugervenligt, men også konservativt. Begrænsningerne har været tydelige, især når systemet voksede. Med Hue Bridge Pro føles det, som om Philips endelig har taget de erfarne brugere alvorligt.

Et velkendt design med små, men vigtige ændringer

Bridge Pro ligner ved første øjekast den klassiske Hue Bridge, blot i sort. Formen er stadig blød og diskret, og størrelsen er næsten identisk. Det er en enhed, der ikke forsøger at være et designelement, men som er tænkt til at forsvinde ind i hjemmets teknikhjørne eller -skab, som i mit tilfælde.

Den nye Hue Bridge Pro giver ikke kun bedre ydeevne, men også en mere pålidelig forbindelse til dit smart home setup.

De største ændringer finder man på bagsiden. Hvor tidligere Hue Bridges krævede Ethernet-kabel til routeren, understøtter Bridge Pro også Wi-Fi. Det giver langt større frihed i forhold til placering og gør det nemmere at opnå stabil dækning i hele hjemmet. Samtidig er strømtilslutningen skiftet til USB-C, hvilket både er mere tidssvarende og mere praktisk.

Opsætning og migrering uden drama

Installationen foregår via den velkendte Hue-app (som har fået en stor opgradering for nylig, læs mere her) og er ligetil. Har man allerede et eksisterende Hue-system, kan man migrere fra én tidligere Bridge til Bridge Pro. I mit tilfælde tog processen omkring 30 minutter, og alle lamper, rum, zoner, scener og automatiseringer blev overført korrekt.

Det er værd at bemærke, at man endnu ikke kan samle flere gamle Bridges i én Pro. Har man tidligere været nødt til at køre med to Bridges på grund af kapacitetsbegrænsninger, må man foreløbig leve med lidt manuelt arbejde. For de fleste brugere vil det dog ikke være et problem, og Hue lover, at det er en funktion der er på vej – men altså ikke, da denne anmeldelse bliver udformet.

Markant mere kraft under motorhjelmen

Den største forskel på Bridge Pro og den almindelige Hue Bridge ligger i ydelsen. Kapaciteten er væsentligt forøget. Bridge Pro kan håndtere over 150 lamper og mere end 50 accessories som kontakter og sensorer. Det er cirka tre gange så meget som den tidligere generation.

Processoren er også kraftigere, og der er betydeligt mere hukommelse. I praksis betyder det hurtigere reaktionstid og langt mere flydende betjening, især i store installationer. Når man tænder lys, skifter scene eller aktiverer automatiseringer, sker det øjeblikkeligt. Selv når mange lamper ændrer farve og lysstyrke på samme tid, er der ingen forsinkelse.

Efter mange år med Hue er det netop her, Bridge Pro føles som den største forbedring. Systemet føles ikke bare stabilt, men også hurtigt.

MotionAware og smartere automatiseringer

En af de nye funktioner i Bridge Pro er MotionAware. Her kan systemet registrere bevægelse uden brug af fysiske sensorer, hvis der er mindst tre lamper i samme rum eller zone. Ved at analysere signalændringer mellem lamperne kan Bridge Pro tænde lyset automatisk, når der registreres aktivitet.

MotionAware fungerer nogenlunde – men ikke så stabilt som en fysisk sensor

I praksis fungerer det bedst i mindre rum og gennemgangsområder som gange, toiletter og bryggers. Det er ikke helt så præcist som dedikerede bevægelsessensorer, og justeringsmulighederne er mere begrænsede. MotionAware føles derfor mere som et supplement end en erstatning, men det er et interessant skridt i retning af mere intelligent og selvstændig belysning. I mit setup kører det uden problemer i gangen og badeværelset – men jeg har en lille mellemgang med kun tre spots samlet i loftet, og DER går det galt alt for ofte – lyset tænder simpelthen vilkårligt. Det slukker jo så igen, og det er måske ikke en katastrofe i en mellemgang, men det kunne det godt være andre steder. Så det ville være rart hvis teknologien blev lidt mere stabil.

Flere scener og bedre plads til komplekse setups

Bridge Pro understøtter op til 500 scener, hvilket reelt fjerner endnu en klassisk Hue-begrænsning. Har man mange rum, mange stemninger og avancerede tidsbaserede automatiseringer, er det rart ikke længere at ramme et loft.

Hue-appen er stadig centrum for det hele. Den er fleksibel og kraftfuld, men også kompleks, hvis man vil udnytte alle muligheder. Bridge Pro ændrer ikke på appens opbygning, men den gør det muligt at bygge langt mere avancerede setups uden at systemet føles presset.

Integration, sikkerhed og fremtidssikring

Bridge Pro fungerer problemfrit med Apple Home, Google Assistant og Amazon Alexa (skulle du være en af de ca. 5 danske brugere). Stemmekommandoer registreres hurtigt, og responstiden er mærkbart bedre end på ældre Bridges.

Kommunikationen foregår fortsat via Zigbee med opdateret kryptering, og Bridge Pro understøtter Matter, hvilket gør Hue mere åben over for andre smart home-platforme. Det er ikke noget, der ændrer hverdagen her og nu, men det er en vigtig del af Hue-systemets langsigtede relevans.

Stabilitet i daglig brug

I daglig brug har Bridge Pro været fuldstændig stabil. Ingen udfald, ingen mistede lamper og ingen mærkelige forsinkelser. Wi-Fi-understøttelsen har gjort det muligt at placere bridgen mere optimalt, og det har haft en positiv effekt på forbindelsen til lamper i yderområder af hjemmet.

Det er netop denne type forbedringer, der ikke nødvendigvis ser imponerende ud på en specifikationsliste, men som betyder meget i praksis.

Hvad mangler der stadig?

Selv om Bridge Pro er et stort skridt frem, er der stadig ting, der kan forbedres. MotionAware mangler finjustering og mere intelligent tilpasning. Migrering fra flere gamle Bridges burde være muligt. Og der er stadig funktioner, som hardwaren tydeligvis er klar til, men som softwaren endnu ikke udnytter fuldt ud.

Konklusion

Philips Hue Bridge Pro er ikke en nødvendighed for alle, men den er en klar opgradering for dem, der har bygget deres hjem op omkring Hue gennem mange år. Efter næsten 10 år med systemet føles Bridge Pro som det første rigtige fundament til næste fase af Hue.

Den er hurtigere, mere fleksibel og langt bedre rustet til store og komplekse installationer. Den ændrer ikke den grundlæggende Hue-oplevelse, men den fjerner mange af de begrænsninger, man har vænnet sig til at leve med. For erfarne Hue-brugere er Bridge Pro ikke bare interessant. Den er logisk.

Hue Bridge Pro kan ses hos Philips Hue her

TEST: Philips Hue Bridge Pro